
๏ เหนื่อยนักก็พักก่อน
อย่ารีบร้อนจนสิ้นหวัง
ตรงนี้มีใบบัง
ให้นอนนั่งเหยียดร่างกาย

๏ แดดเที่ยงยิ่งร้อนนัก
เจ้าบินหนักมาจวบสาย
แดดอ่อนร้อนรุ่มคลาย
รอบ่ายบ่ายค่อยโบยบิน

๏ เส้นทางอีกแสนไกล
ทุ่มแรงใหญ่อาจดับดิ้น
นอนหลับซับไอดิน
คืนหนึ่งสิ้นก็มีแรง

๏ เมื่อไปอย่าได้กลับ
จงไปลับมิได้แช่ง
ลาร้างอย่าคลางแคลง
โลกเปลี่ยนแปลงอย่าหวนมา

๏ หวนกลับก็ดับเกิด
ไร้ประเสริฐทุกแหล่งหล้า
ไตรลักษณ์ประจักษ์ตา
ไร้คุณค่าอย่าหวนคืน

๏ หากเหนื่อยก็พักเสีย
หายอ่อนเพลียก็สดชื่น
ฟ้าแจ้งเรี่ยวแรงฟื้น
ค่อยหยัดยืนขึ้นโบยบิน

๏ แม้นเหนื่อยก็พักอีก
ผ่อนแรงปีกซับเหงื่อริน
มุ่งหน้าอย่าคืนถิ่น
ข้ามเวิ้งสินธุ์ข้ามผาชัน

๏ เบื้องหน้าคือเมืองแก้ว
อันผ่องแผ้วเกินสวรรค์
ไร้ทุกข์สุขอนันต์
จงด้นดั้นอย่าหันคืน ๚ะ๛

